ÕIEND

#### Narva Linnavalitsuse määruse „Üürilepingu alusel kasutatava ja otsustuskorras üürnikule võõrandatava eluruumi hindamise akti vormi kinnitamine“ eelnõu juurde

Määruse eelnõu koostajaks on Narva Linnavalitsuse Linnamajandusamet.

Narva Linnavolikogu võttis 29.10.2020 vastu määruse nr 18 „Narva linna omandis olevate eluruumide valitsemise kord“ (edaspidi ka *Kord*), millega määras muu hulgas munitsipaaleluruumide võõrandamise alused.

Korra § 19 sätestab eluruumi müügihinna määramise. Vastavalt  § 19 lõikele 2  määratakse otsustuskorras üürnikule võõrandatava ning üürilepingu alusel kasutatava eluruumi, mis oli vastavalt eluruumide erastamise seadusele erastamise objektiks, müügihind vastavalt Vabariigi Valitsuse 01.07.1993 määrusele nr 198 “Eluruumide erastamise korraldamine” ning Narva Linnavolikogu 09.03.1994 määrusele nr 6 “Narva linna eluruumide erastamise kohta”, arvestades tänavanimetuste muudatusi, ja saadud hind korrutatakse koefitsiendiga 15. Sama paragrahvi lõike 3 kohaselt käesoleva paragrahvi lõikes 2 sätestatud eluruumi müügihinna arvestuse teostab võõrandamise korraldaja ning võõrandatava eluruumi hindamise vormi kinnitab Narva Linnavalitsus.

Määruse kehtestamise põhjendused

Enne 29.10.2020 (uue Korra vastuvõtmise kuupäev) kehtis Narva linna õigusruumis „Narva linna omandis olevate eluruumide valdamise, kasutamise ja käsutamise kord“ (kinnitatud Narva Linnavolikogu 23.12.2004 määrusega nr 61/47), mis reguleeris ka eluruumide võõrandamise tingimused ja korda.

Nimetatud määruse alusel kinnitati Narva Linnavalitsuse 04.04.2007 määrusega nr 427 „Võõrandatava eluruumi hindamise akti vormide kinnitamine“ kaks vormi:

1. Otsustuskorras võõrandatava eluruumi hindamise akt.
2. Avalikul enampakkumisel võõrandatava asustamata eluruumi hindamise akt.

Narva Linnavalitsuse 04.04.2007 määrust nr 427 muudeti kahel korral (06.10.2010 ja 15.05.2013) seoses eluruumide müügihinna arvestuse metoodika ja linnavalitsuse struktuuri muutmisega.

Kuna vana kord enam ei kehti, tuleb tunnistada kehtetuks ka selle alusel vastuvõetud Narva Linnavalitsuse 04.04.2007 määrus nr 427 ja selle muutmise määrused ning kinnitada uus ja täpsustatud eluruumi hindamise akti vorm.

Samuti kaotatakse uue määruse kehtestamisega „Avalikul enampakkumisel võõrandatava asustamata eluruumi hindamise akt“. Korra § 19 lõike 1 kohaselt on suulisel või kirjalikul avalikul enampakkumisel võõrandatava asustamata eluruumi alghind eluruumi keskmine turuhind, mis määratakse eksperthinnangu alusel. Seega asustamata hindamise akti vormi vajadus langeb ära.

Jelena Skulatšova

Narva Linnavalitsuse Linnamajandusameti direktor

Irina Geveller

Narva Linnamajandusameti Linnamajandusameti

varade osakonna peaspetsialist

35 99142, irina.geveller@narva.ee